b'\n_START_ARTICLE_\nEvtrofikacija\n_START_PARAGRAPH_\nEvtrofikacija oz. evtrofizacija (iz gr\xc5\xa1ke besede eutrophos -\xc2\xa0\xc2\xbbdobro prehranjen\xc2\xab) je proces ve\xc4\x8danja koli\xc4\x8dine biomase v vodi kot posledica pove\xc4\x8dane koncentracije anorganskih hranil (npr. nitratov in fosfatov) v ekosistemu. Fenomen je najo\xc4\x8ditnej\xc5\xa1i v stoje\xc4\x8dih ali po\xc4\x8dasi teko\xc4\x8dih vodnih telesih (jezerih, ribnikih, obalnih morjih, po\xc4\x8dasnih potokih), kjer je te snovi najve\xc4\x8dkrat zastajajo. Ve\xc4\x8dja koli\xc4\x8dina hranilnih snovi omogo\xc4\x8di hitro razmno\xc5\xbeevanje alg, natan\xc4\x8dneje modrozelenih cepljivk, ki prerastejo povr\xc5\xa1ino vodnega telesa. Ta pojav imenujemo cvetenje voda. Ta mno\xc5\xbeica alg tudi mno\xc5\xbei\xc4\x8dno odmira in ob bakterijski razgradnji odmrlega organskega materiala se intenzivno porablja kisik. To povzro\xc4\x8di zni\xc5\xbeanje koncentracije kisika v vodotoku, ki postane nezadostna za pre\xc5\xbeivetje drugih organizmov (\xc5\xbeu\xc5\xbeelk, rib ipd.). Njihovo odmiranje \xc5\xa1e pospe\xc5\xa1i evtrofikacijo._NEWLINE_Evtrofikacijo smatramo za onesna\xc5\xbeenost, saj gre navadno za umetno spremembo naravnega kro\xc5\xbeenja snovi. Najve\xc4\x8dkrat je evtrofikacija posledica vna\xc5\xa1anja odpadne vode iz kanalizacije in gnojenih kmetijskih povr\xc5\xa1in v naravno okolje. Posebej je opazna v gosto poseljenih obmo\xc4\x8djih in obmo\xc4\x8djih z intenzivnim kmetijstvom. V nekaterih primerih pa je evtrofikacija posledica naravnega procesa zara\xc5\xa1\xc4\x8danja in sukcesije._NEWLINE_V Sloveniji sta evtrofikaciji najbolj izpostavljena Blejsko jezero in Tr\xc5\xbea\xc5\xa1ki zaliv.'